Bízik a piacban a Samsung, 2,5 millió Galaxy Z Flip eladására számít a cég
Egy, a Samsung ügyeire rálátó névtelen forrás szerint a dél-koreai cég ötször annyit adna el a Galaxy Z Flipből, mint amennyit eddig a Galaxy Foldból sikerült.
Amikor a Samsung egy évvel ezelőtt bemutatta – majd az év második felében piacra dobta – a Galaxy Fold néven ismert összecsukható okostelefont, a cég jelezte, közel sem számít akkora eladási számokra, mint a "hagyományos" mobilok esetében. Ez nagyjából 1 milliós eladási számot jelent, amiből január elejéig 400-500 ezret sikerült abszolválni. Bár korábban hallhattunk ennél nagyobbat is, arról kiderült, kínos tévedés volt.

Ha hihetünk a pletykáknak, a dél-koreai cég kedden bemutatja – a Galaxy S20-család tagjai mellett – a második összecsukható okostelefonját, a Galaxy Z Flipet is, aminél a Samsung azt reméli, jóval többet sikerül majd belőle eladni, mint a Foldból.

A The Korea Herald egy, a Samsung ügyeire rálátó forrása szerint a dél-koreai cég nagyjából 2,5 millió eladott Galaxy Z Flippel lenne elégedett 2020-ban. Ebből állítólag 500 ezer azonnal rendelkezésre áll, amit további 2 millió darabbal tudnak megfejelni.

[Nézte az Oscar-díjátadót? Akkor láthatta a Samsung vadonatúj telefonját]

Az optimizmust minden bizonnyal az is befolyásolja, hogy a Galaxy Z Flip a várakozások szerint olcsóbb lesz, mint a Galaxy Fold volt. Utóbbiért nagyjából 700 ezer forintot kért el a gyártó, míg előbbiért a pletykák szerint 1155 eurót, vagyis körülbelül 390 ezer forintot kérnek majd el.

Ha szeretne elsőként értesülni a Galaxy S20-család érkezéséről, lájkolja a HVG Tech rovatának Facebook-oldalát.
hajlítható okostelefon összecsukható okostelefon Samsung Galaxy Z Flip Samsung